Михаил А. Поливка

Mихаил A. Поливка (*10. марец 1868—†12. марец 1944) учитель, управитель основней школи у Руским Керестуре, автор учебнїкох, дзецински писатель, публициста.

 Биоґрафия 
alt=Учительски колектив Руски Керестур 1912. року|мини|472x472п|Учительски колектив  у Руским Керестуре 1912. року Стоя: Константин Петриґала, Дюра Баконї, Дюра Манойлов, Иван Шандор и Осиф Фа   Шедза: Веруна Гарди, учителька, Ирина Рот родз. Джуня, забавиля,  Михаил Поливка, управитель, о. Дюра Биндас, катехета и Наталия Джуня, учителька

Mихаил A. Поливка народзени 10. марца 1868. року у учительскей фамелиї у Maлей Брежнїци (Земплинска жупания, Прешов, Угорска, тераз Словацка). Дзецинство препровадзел у валалє Буковцу. Як и його старши брат Иван, и Михаил ше опредзелєл исц по шлїдох власного оца учителя. Учительску школу закончел у Ужгородзе 1882-1890 року а потим ше Михайло Поливка врацел на родзену Прешовщину же би преподавал у русинских основних школох дзе кратши час робел як учитель у Великим Липнику и Дреници.

Бул замерковани як барз активни медзи народом та є уж 1892. року поставени за пивцоучителя (1892-1900) до єдней грекокатолїцкей парохиї у Скеюшу у Банату у южней Мадярскей (нєшкайши Scăiuş у Румуниї) дзе робел по 1901. рок. Дo Руского Keрестура приходзи зоз фамелию 1. септембра 1901. року на длужносц управителя державней и предлужней школи цо совисно окончовал по 1925. рок. Од 1925. по 1931. Михаил Поливка бул управитель тарґовецкей школи. 

Михаил А. Поливка и його супруга Єлена (родзена Петриґала) мали седмеро дзеци. Марґита закончела студиї восточних язикох и робела у Будимпешти на универзитету, Ирина пошла як млада до Америки, там ше одала и предлужела живот. Єлена (Илонка) закончела фармацию у Колошваре, тримала апатику у Руским Керестуре и одала ше за Константнина Солонара. Олґа умарла як школярка ґимназиї. Андрей (Ендре) закончел електротехнїку у Праги а жил и робел у Паризу, у Французкей. Владислав (Лаци) бул будовательни инженєр, дипломовал у Праги а жил и робел у Будимпешти. Наймладши Владимир дипломовал право на Беоґрадским универзитету, докторовал на Сорбони у Паризу а робел у Югославиї.
alt=Читанка за трецу класу видата 1920. року|мини|283x283п|Читанка за трецу класу южно-руских основних школох видата 1920. року

 Автор перших руских учебнїкох 
Як добри учитель и педаґоґ, Михаил А. Поливка, по потреби школских власцох, oкончовал и длужносц школского надзорнїка. 

Михаил Поливка бул активни член Руского народного културного дружтва Просвита (основаного 1919) и потримовал його циль же би ше учебнїки обявйовали по руски. Вон тото витворел у пракси бо зложел перши учебнїки за руски школи: Читанку за III класу южно-руских основних школох (Сримски Карловци, 1920), Читанку за III и IV класу южно руских основних школох (Сримски Карловци, 1924) и зоз о. Михаилом Мудрийом написал и Буквар за южно руски основни школи (Сримски Карловци, 1921). Буквар ознова видати 1925. и 1929. року. 
alt=Буквар за южно-руски основни школи|мини|274x274п|Буквар за южно-руски основни школи з 1928. року
Бул добитнїк Meталиї заслужного учителя у Kральовини СГС, писал и сотрудзовал у Руским народним календаре (oд 1921), у „Руских новинох” (од 1924) и дзецинским часопису „Наша заградка” (од 1937). Поливково тексти писани на народним руским, алє нє з українски ориєнтовану ортоґрафию хтору предложел Ґабор Костельник, алє баржей зоз „традицийну карпаторуску/русинску” ортоґрафию.

Михаил А. Поливка написал Историю народней школи у Руским Керестуре, хтора обявена (у двох часцох) у Руским календаре РНПД (Руски Керестур 1933. и Дяково 1934. рок). Кед ше ма у оглядзе же то бул початок 20. вику, кед було мало фаховей литератури з тей обласци, а Руснаци попри шицким тим нє мали нїяку периодику (часопис, кнїжки) о школстве, вец мож повесц же Поливка бул зачатнїк рускей педаґоґийней думки и перши автор студиї (обсяжнєйшей хронїки) о рускей школи на тих просторох.

Бул почитовани як всестрани културно–просвитни роботнїк и народни предняк.  

Михаил А. Поливка умар у Руским Керестуре 12. марца 1944. року, дзе є и поховани. 

 Ґалерия 

 Литература 
 Библиоґрафия: Дюра Папгаргаї, Вредни народни просвититель: сторочнїца народзеня Михайла Поливки, Шветлосц, VI, (Нови Сад, 1968), 289-291; 

 Дюра Варґа: Перши написал и зложел руски школски кнїжки, Стодвацец рочнїца народзеня Mихаила Поливки (1868-1988), Шветлосц 4, Руске слово, Нови Сад, 1988, б 435–464. 

 Ирина Папуґа: Михаил А. Поливка: История народней школи у Руским Керестуре, Studia Ruthenicа 7, Нови Сад, 1999-2000, б. 36-51.

 О Михаилови А. Поливкови було слова и з нагоди його 130-рочнїци народзеня, кед 1998. року у Новим Садзе отримана Науково-фахова конференция под назву Просвитни живот Руснацох у прешлосци и нєшка. Теди о його просвитней дїялносци бешедовали Леона Гайдук (Буквар Мудри – Поливка зоз 1921. року у його значносц у описменьованю Руснацох) и Ирина Папуґа (Михаил А. Поливка: История народней школи у Руским Керестуре). Роботи обявени у Зборнїку Studia Ruthenicа 7, Нови Сад, 1999-2000, б. 36-51).

 Вонкашнї вязи 
 P. R. Magocsi  and Ivan Pop: Polivka, Mikhailo, P R Magocsi.  Encyclopedia of Rusyn History and Culture, University of Toronto, 2005, ISBN 0-8020-3556-3, p. 391.

 Михаил А. Поливка: История народней школи у Руским Керестуре, Руски календар РНПД, перша часц, Руски Керестур, 1933, б. 105-114  

 Михаил А. Поливка: История народней школи у Руским Керестуре, Руски календар РНПД,  друга часц, Дяково, 1934, б. 138-150.

Катеґория:Руснаци у Сербиї
Катеґория:Керестурци
Катеґория:Учителє
Катеґория:Директоре школи у Руским Керестуре
Катеґория:Публицисти
Катеґория:Писателє за дзеци
Катеґория:Авторе учебнїкох
Катеґория:Предняк
Катеґория:Дїяче у култури
Катеґория:Дїяче у просвити
Катеґория:10. марец
Катеґория:Народзени 1868
Катеґория:12. марец
Катеґория:Умарли 1944